ኢሕአዴግ አቶ ኃይለማሪያም ደሳለኝን የድርጅቱ ሊቀመንበር አድርጎ መረጠ
-የኢትዮጵያ ህዝቦች አብዮታዊ ዴሞክራሲያዊ ግንባር 10ኛ ጉባዔ አቶ ኃይለማርያም ደሳለኝን በድጋሚ የድርጅቱ ሊቀ መንበር አድርጎ መረጠ።ከየብሔራዊ ድርጅቶች የተውጣጡ የቁጥጥር ኮሚሽኖች የኢሕአዴግን ማዕከላዊ የቁጥጥር ኮሚሽንን ካቋቋሙ በኋላ በሚስጥራዊ ድምጽ የድርጅቱን ሊቀመንበር መርጠዋል።በዚህም ጉባዔው አቶ ኃይለማርያምን የድርጅቱ ሊቀመንበር አድርጎ የመረጠ ሲሆን አቶ ደመቀ መኮንን ደግሞ የድርጅቱ ምክትል ሊቀመንበር ሆነው ተመርጠዋል።ድርጅቱ “ህዝባዊ አደራን በላቀ ትራንስፎርሜሽን” በሚል መሪ ቃል ጉባዔውን ሲያካሂድ ቆይቶ ትናንት በመዝጊያው የሥራ አስፈፃሚ ኮሚቴ አባላቱንም መርጧል።ጉባዔው የመልካም አስተዳደር ችግሮችን መፍታት የሚያስችሉ አቅጣጫዎችን ጨምሮ ሌሎች ታሪካዊ ውሳኔዎችን ማስተላለፉም ተገልጿል።ኢህአዴግ ቀጣይ የትኩረት አቅጣጫዎች ላይ ባለ 9 ነጥብ የአቋም መግለጫ አውጥቷል።የአቋም መግለጫው በሴቶች ተጠቃሚነት፣ በፖለቲካ ምህዳሩ ማደግ፣ በሙስናና ብልሹ አሰራሮች ማስወገጃ ዘዴዎችና በመልካም አስተዳደር መሻሻል ላይ ያተኮሩ ነጥቦችን ያካተተ ነው።(ኢዜአ)